Neuvoston päätöslauselma, annettu 4 päivänä huhtikuuta 1995, kulttuurista ja multimediasta



Virallinen lehti nro C 247 , 23/09/1995 s. 0001 - 0002



NEUVOSTON PÄÄTÖSLAUSELMA, annettu 4 päivänä huhtikuuta 1995, kulttuurista ja multimediasta (95/C 247/01) EUROOPAN UNIONIN NEUVOSTO, joka katsoo, että Euroopan unionin päätavoitteina kulttuurin alalla on omalta osaltaan parantaa Euroopan kansojen kulttuurin ja historian tuntemusta ja tunnetuksi tekemistä, säilyttää ja turvata Euroopalle tärkeä kulttuuriperintö sekä edistää kulttuurivaihtoa ja taiteellista luomistyötä; katsoo, että tietoyhteiskunta on omiaan laajentamaan kansalaisten tiedonsaantimahdollisuuksia ja luomaan harvinaislaatuisen tilaisuuden kehittää ohjelmateollisuutta, jonka sisällössä otetaan huomioon Euroopan kulttuurillinen ja kielellinen rikkaus ja monimuotoisuus; katsoo, että multimedian avulla on mahdollista löytää myös uusia yleisöjä ja siten edistää entistä useampien ihmisten mahdollisuutta tutustua kulttuuriin; katsoo, että multimedia edistää merkittävällä tavalla monitieteistä tutkimusta sellaisen aineellisen ja aineettoman kulttuuriperinnön alalla, johon kuuluvat esimerkiksi monumentit, kulttuurikohteet, museot, kirjastot ja arkistot; TOTEAA, ETTÄ edellä mainittujen tavoitteiden toteuttamiseksi, eurooppalaisten markkinoiden kehittymisen edistämiseksi ja näiden uusien mahdollisuuksien ja teknologioiden hyödyntämiseksi parhaalla mahdollisella tavalla on tarpeen, että tärkeimmät asianomaiset laitokset (esimerkiksi kirjastot, museot ja inventointipalvelut) valmistautuvat ja tekevät yhteistyötä ja että tutkitaan mahdollisuutta mukauttaa oikeudellisia ja teknisiä sääntöjä; ON PANNUT MERKILLE, ETTÄ alustavissa asiantuntijatason keskusteluissa ja erityisesti Cannesissa 13 ja 14 päivänä tammikuuta pidetyssä kokouksessa otettiin esille useita asioita, kuten - Euroopan kulttuurin monimuotoisuuden ja monikielisyyden tunnetuksi tekeminen, - korkealaatuisten tuotteiden tarve ja uusien ilmaisumuotojen esille tuominen, - tarve sovittaa yhteen standardit ja muodot tietojen vaihdon helpottamiseksi, - tukijärjestelmien perustaminen eurooppalaisten tuotteiden verkostoon yhdistämistä ja luomista varten, - tarve luoda multimediaan soveltuvaa koulutusta, joka sisältää tekniikan opettelua ja sisällön hallintaa, - välittämisen ja tunnetuksi tekemisen tukeminen; OTTAA HUOMIOON 25 ja 26 päivänä helmikuuta 1995 pidetyn G7-maiden kokouksen tietoyhteiskuntaa koskevat tulokset ja erityisesti museo- ja kirjastoalojen esihankkeita koskevat suositukset; PANEE TYYTYVÄISENÄ MERKILLE yhteisön tasolla käynnissä olevat toimet tietomarkkinoiden kehittämiseksi, erityisesti tutkimuksen alalla; ON SAMAA MIELTÄ siitä, että jäsenvaltiot ja yhteisö edistävät merkittävästi korkealaatuisten kulttuurimultimediateosten luomisen, tuotannon ja levittämisen kehitystä; ILMAISEE halunsa kannustaa kulttuurilaitosten välistä tiedonjakelua ja -vaihtoa yhteisesti kiinnostavien kulttuuri- ja tiedeaiheiden osalta yhdistämällä kyseiset laitokset verkkoihin; ON SAMAA MIELTÄ siitä, että kulttuurimultimediamarkkinoiden muodostumisen ja kehittymisen tukemiseksi on kiireellisesti saatava aikaan toimintaa ottaen huomioon Euroopan kielellinen ja kulttuurillinen monimuotoisuus; KOROSTAA, että on tärkeätä tarjota korkeatasoista koulutusta, joka mahdollistaa erilaisiin käyttötarkoituksiin ja erilaisille käyttäjille soveltuvien teosten toteuttamisen; EHDOTTAA, että kiinnitetään huomiota ohjeistojen ja sopimusmallien laatimiseen sellaisten kulttuurilaitosten käyttöä varten, jotka haluavat hyödyntää kokoelmiansa; TOIVOO, että alalla laaditaan ISO:n aloittamaan työhön perustuvia asianmukaisia kansainvälisiä standardeja; TOTEAA, että komissio aikoo tutkia mahdollisuuksia tukea elektronisen kustannusalan kehitystä sen kulttuuriin liittyvissä sovelluksissa ottaen huomioon olemassa olevat rahoitusvälineet ja käytettävissä olevat keinot tarjonnan tukemiseksi; KEHOTTAA komissiota - esittämään ennen neuvoston toisen puolivuotiskauden istuntoa kertomuksen kulttuurimultimedian markkinatilanteesta, yhteisön tasolla tällä alalla jo käynnissä olevista toimista erityisesti teknisten standardien ja uusien multimedia-ammattien koulutuksen osalta; - kokoamaan nopeasti ryhmän asiantuntijoita, jotka on nimetty jäsenvaltioiden ehdotuksesta ja joilla on yhden vuoden määräaika tutkia muun muassa teknisiä edellytyksiä (yhteisiä kuvausvälineitä, monikielisiä sanastoja) ja oikeudellisia edellytyksiä samalla alalla toimivien kulttuurilaitosten yhteistuotannolle ja verkkoon yhdistämiselle, henkisen omaisuuden oikeuksien käyttäminen ja suoja mukaan luettuina. Työn etenemisestä ilmoitetaan kulttuuriasiain komitealle; - tutkimaan mahdollisuuksia edistää kulttuurilaitosten osallistumista sellaisiin nykyisiin ja tuleviin toimiin ja ohjelmiin, jotka koskevat niitä osana yhteistä politiikkaa, erityisesti, jos kyse on tietoyhteiskunnan kehityksen edistämisestä.